મહેસાણા : મહેસાણા જિલ્લાના કડી, સતલાસણા, વિજાપુર સહિત કેટલાક પંથકમાં છેલ્લા કેટલાક દિવસોમાં છૂટાંછવાટાં વરસાદી ઝાપટાં પડવા સિવાય વરસાદની મહેર નથી થઈ અને છેલ્લા કેટલાય દિવસોથી સામાન્ય વાદળછાયા વાતાવરણ વચ્ચે દિવસ-રાત ઉકળાટભર્યા વાતાવરણના કારણે લોકો ત્રાહિમામ પોકારી ઉઠ્યાં છે. ખેડૂતો સહિત સૌ કોઈ મેઘરાજાની મહેર થવાની રાહ જોઈ રહ્યા છે. બીજી તરફ લો-પ્રેસર સિસ્ટમ સક્રિય થતાં રાજ્યના કેટલાક જિલ્લામાં ભારેથી અતિભારે વરસાદની આગાહી પણ કરાઈ છે ત્યારે મહેસાણા શહેર તેમજ આસપાસના વિસ્તારમાં સોમવારે દિવસભર ભારે ઉકળાટ બાદ સાંજે અચાનક વાતાવરણમાં પલટો આવ્યો હતો. ભારે પવન ફૂંકાવા સાથે વાદળો ઘેરાઈ આવ્યા બાદ અચાનક મોટા ફોરે વરસાદ વરસવાનું શરૂ થયું હતું. અચાનક વરસાદ શરૂ થતાં બજારમાં ફરતા લોકોમાં સલામત સ્થળે ખસી જવા દોડધામ મચી હતી.